ประกาศการไฟฟ้าฝ่ายผลิตแห่งประเทศไทย

เรื่อง การออกพันธบัตรการไฟฟ้าฝ่ายผลิตแห่งประเทศไทย พ.ศ. ๒๕๕๖

ครั้งที่ ๗

อาศัยอำนาจตามความในมาตรา ๙ (๗) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ และมาตรา ๔๓ (๕) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ ผู้ว่าการการไฟฟ้าฝ่ายผลิตแห่งประเทศไทยจึงขอประกาศให้ทราบว่า

ข้อ ๑  การไฟฟ้าฝ่ายผลิตแห่งประเทศไทยได้ทำการกู้เงินเพื่อการลงทุนโดยวิธีการออกพันธบัตร

ข้อ ๒  พันธบัตรนี้มีชื่อเรียกว่า “พันธบัตรการไฟฟ้าฝ่ายผลิตแห่งประเทศไทย พ.ศ. ๒๕๕๖ ครั้งที่ ๗”

ข้อ ๓  พันธบัตรนี้กระทรวงการคลังไม่ค้ำประกันต้นเงินและดอกเบี้ย

ข้อ ๔  พันธบัตรนี้เป็นพันธบัตรชนิดระบุชื่อผู้ถือ

ข้อ ๕  พันธบัตรนี้มีมูลค่าที่ออกรวม ๑,๐๐๐ ล้านบาท (หนึ่งพันล้านบาทถ้วน) แบ่งออกเป็นจำนวน ๑,๐๐๐,๐๐๐ หน่วย (หนึ่งล้านหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๖  พันธบัตรนี้มีกำหนดไถ่ถอนพันธบัตรเมื่อครบ ๑๐ ปี นับแต่วันออกพันธบัตร เป็นการไถ่ถอนครั้งเดียวเต็มตามจำนวนที่ออก และไม่มีการไถ่ถอนก่อนครบกำหนด

ข้อ ๗  วันออกพันธบัตร คือ วันที่ ๒๓ พฤษภาคม ๒๕๕๖

ข้อ ๘  วันไถ่ถอนพันธบัตร คือ วันที่ ๒๓ พฤษภาคม ๒๕๖๖ หากวันดังกล่าวตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคาร ก็ให้เลื่อนวันไถ่ถอนพันธบัตรเป็นวันเปิดทำการถัดไป

ข้อ ๙  พันธบัตรนี้มีดอกเบี้ยในอัตราร้อยละ ๓.๖๖ ต่อปี คำนวณจากมูลค่าของพันธบัตรโดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตรหนึ่งวัน การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับวันตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

ข้อ ๑๐  การไฟฟ้าฝ่ายผลิตแห่งประเทศไทยจะชำระดอกเบี้ยให้แก่ผู้ถือกรรมสิทธิ์ในพันธบัตรตามกำหนดเวลา ดังนี้

๑๐.๑ ดอกเบี้ยงวดแรกชำระในวันที่ ๒๓ พฤศจิกายน ๒๕๕๖

๑๐.๒ ดอกเบี้ยงวดต่อไปชำระทุก ๆ ๖ เดือน โดยจะจ่ายในวันที่ ๒๓ พฤษภาคม และวันที่ ๒๓ พฤศจิกายน ของทุกปีตลอดอายุของพันธบัตร

๑๐.๓ ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร

๑๐.๔ ถ้าวันครบกำหนดชำระดอกเบี้ยดังที่ระบุใน ๑๐.๑ ๑๐.๒ และ ๑๐.๓ ตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคารพาณิชย์ ก็ให้เลื่อนไปชำระในวันเปิดทำการถัดไป

ข้อ ๑๑  การโอนกรรมสิทธ์ หรือการจำนำพันธบัตรนี้ ให้ทำโดยวิธีจดทะเบียนที่ธนาคารทหารไทย จำกัด (มหาชน) ซึ่งได้รับแต่งตั้งเป็นนายทะเบียนและตัวแทนการจ่ายเงินตามพันธบัตรนี้ การโอนกรรมสิทธิ์หรือการจำนำพันธบัตรจะต้องกระทำตามข้อกำหนด และหลักปฏิบัติของนายทะเบียน

ข้อ ๑๒  กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๓  พันธบัตรนี้มิให้ถือว่าฉบับใดสมบูรณ์ เว้นแต่พนักงานธนาคารทหารไทย จำกัด (มหาชน) ซึ่งผู้ว่าการการไฟฟ้าฝ่ายผลิตแห่งประเทศไทยแต่งตั้งขึ้นโดยประกาศในราชกิจจานุเบกษา ได้ลงลายมือชื่อกำกับในพันธบัตรฉบับนั้นแล้ว

ข้อ ๑๔  พันธบัตรนี้ใช้เป็นหลักทรัพย์ค้ำประกันในการประมูลงานกับการไฟฟ้าฝ่ายผลิตแห่งประเทศไทยได้

ข้อ ๑๕  พันธบัตรนี้เป็นพันธบัตรชนิดจำกัดผู้ซื้อ เพื่อจำหน่ายให้แก่ผู้ลงทุนประเภทสถาบันหรือผู้ลงทุนรายใหญ่ตามประกาศคณะกรรมการกำกับหลักทรัพย์และตลาดหลักทรัพย์ ที่ กจ. ๔/๒๕๕๒ และ กจ. ๕/๒๕๕๒ ลงวันที่ ๑๓ มีนาคม ๒๕๕๒ และที่แก้ไขเพิ่มเติม

ข้อ ๑๖  การไฟฟ้าฝ่ายผลิตแห่งประเทศไทยมอบหมายให้ธนาคารสแตนดาร์ดชาร์เตอร์ด (ไทย) จำกัด (มหาชน) ในฐานะ “ผู้จัดการจัดจำหน่าย” เป็นผู้จัดการจัดจำหน่ายและประกันการจำหน่ายพันธบัตรนี้

ข้อ ๑๗  การไฟฟ้าฝ่ายผลิตแห่งประเทศไทยมอบหมายให้ธนาคารทหารไทย จำกัด (มหาชน) เป็นนายทะเบียนและตัวแทนการจ่ายเงิน ตลอดจนมีอำนาจจัดการอื่น ๆ ที่จำเป็นในการนี้

ข้อ ๑๘  ธนาคารทหารไทย จำกัด (มหาชน) จะแจ้งให้ผู้จองซื้อไปรับใบพันธบัตรที่ธนาคารฯ ภายใน ๑๕ วัน นับแต่วันออกพันธบัตร

ประกาศ ณ วันที่ ๒๓ พฤษภาคม พ.ศ. ๒๕๕๖

สุทัศน์  ปัทมสิริวัฒน์

ผู้ว่าการการไฟฟ้าฝ่ายผลิตแห่งประเทศไทย